Forslag til RÅDETS AFGØRELSE - Forslag til Rådets afgørelse om Fællesskabets holdning til nogle forslag, der er fremsat til det 13. møde mellem parterne i konventionen om international handel med udryddelsestruede vilde dyr og planter (CITES), Bangkok, Thailand, den 2.-14. oktober 2004

(forelagt af Kommissionen)

BEGRUNDELSE

1. Det 13. møde mellem parter i CITES-konventionen vil blive afholdt i Bangkok, Thailand, den 2.-14. oktober 2004.

2. Konventionens ordlyd blev ændret i 1983 således, at organisationer for regional økonomisk integration som f.eks. EU kan blive kontraherende part (den såkaldte Gaborone-ændring). Denne ændring er dog ikke trådt i kraft, idet den ikke er blevet ratificeret af et tilstrækkeligt antal parter.

3. I betragtning af at de afgørelser, der træffes af partskonferencen, kan få virkninger for gennemførelsen af Rådets forordning (EF) nr. 338/97 af 9. december 1996 om beskyttelse af vilde dyr og planter ved kontrol af handelen hermed [1], er det nødvendigt, at der fastlægges en EF-holdning til forslag, der er forelagt til konferencen.

[1] EFT L 61 af 3.3.1997, s. 1.

4. Udvalget bestående af medlemsstaternes repræsentanter, som er nedsat i henhold til Rådets forordning 338/97, drøftede de udkast til resolutioner og debatoplæg om fortolkning og gennemførelse af konventionen og om ændring af listerne, der er udarbejdet af medlemsstaterne eller af Kommissionen på mødet den 20. april 2004. Alle godkendte forslag og arbejdsdokumenter blev efterfølgende forelagt CITES- sekretariatet af den pågældende medlemsstat eller af formandskabet på vegne af alle medlemsstater. Blandt de fremkomne forslag vedrørte nogle ændringer til listerne og en række resolutioner og debatoplæg spørgsmål såsom overensstemmelse og personlige effekter.

5. Kommissionens tjenestegrene afholdt den 8. juni et uformelt møde med medlemsstaternes eksperter for at drøfte de forslag, der vil blive behandlet på partskonferencen. Kommissionens tjenestegrene afholdt den 9. juni et høringsmøde med interesserede ngo'er, hvor disse ngo'er fik lejlighed til at fremsætte deres synspunkter om disse forslag.

6. Nogle af dokumenterne til konferencen forelå ikke tilstrækkelig tidligt til, at Kommissionen kunne foreslå en fælles holdning på nuværende tidspunkt. Kommissionen foreslår derfor, at holdningen til disse spørgsmål fastlægges på et møde i overensstemmelse med artikel 2 til udkastet til Rådets afgørelse.

7. Konferencens arbejde kan opdeles i tre dele: strategiske og administrative anliggender, fortolkning og gennemførelse af konventionen samt forslag om ændring af listerne. Da Fællesskabet ikke er kontraherende part i konventionen, får den første del almindeligvis ikke virkninger for Rådets forordning 338/97. Anden del vedrører konventionens udvikling og er af betydelig teknisk betydning. Det er imidlertid ændringer til listerne (forskellige arters beskyttelsesniveau), der uden tvivl vil tiltrække størst offentlig opmærksomhed. De vigtigste emner er: hvaler og delfiner, elefanter, den afrikanske løve, fisk og skaldyr (herunder "humphead wrasse" og den europæiske daddelmusling) samt tømmer (især ramin).

8. Der er to bilag til dette forslag til Rådets afgørelse. I bilag I skitseres Fællesskabets holdning til de ovennævnte afgørende spørgsmål. Bilag II indeholder forslag til Fællesskabets holdning til de punkter på konferencens dagsorden, hvorom der forelå dokumenter den 8. juni 2004.

2004/0182 (ACC)

Forslag til RÅDETS AFGØRELSE Forslag til Rådets afgørelse om Fællesskabets holdning til nogle forslag, der er fremsat til det 13. møde mellem parterne i konventionen om international handel med udryddelsestruede vilde dyr og planter (CITES), Bangkok, Thailand, den 2.-14. oktober 2004

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133 og artikel 300, stk. 2, andet punktum,

under henvisning til forslag fra Kommissionen [2], og

[2] EUT C , , s. .

ud fra følgende betragtninger:

(1) Konventionen om international handel med udryddelsestruede vilde dyr og planter blev gennemført i Fællesskabet med Rådets forordning (EF) nr. 338/97 af 9. december 1996 [3].

[3] EFT L 61 af 3.3.1997, s. 1.

(2) Forslag til resolutioner til partskonferencen og ændringer af konventionens lister vil i de fleste tilfælde få indvirkning på den pågældende fællesskabslovgivning.

(3) I de tilfælde, hvor der er fastsat fællesskabsregler til opfyldelse af traktatens mål, kan medlemsstaterne ikke uden for Fællesskabets institutioner påtage sig forpligtelser, som vil kunne indvirke på disse regler eller ændre anvendelsesområdet herfor.

(4) Fællesskabet har endnu ikke kunnet blive kontraherende part i konventionen.

(5) Derfor bør Fællesskabets holdning repræsenteres af medlemsstaterne, der handler i fællesskab i Fællesskabets interesse og inden for rammerne af den afgørelse om fælles holdning, som Rådet træffer -

TRUFFET FØLGENDE AFGØRELSE:

Artikel 1

Fællesskabets holdning, som repræsenteres af medlemsstaterne, der handler i fællesskab i Fællesskabets interesse på det 13. møde mellem parterne i konventionen om international handel med udryddelsestruede vilde dyr og planter, skal være i overensstemmelse med holdningerne i bilagene til denne afgørelse.

Artikel 2

Hvis der er sandsynlighed for, at den i artikel 1 omhandlede holdning kan blive påvirket af nye videnskabelige eller tekniske oplysninger, som fremlægges før eller under mødet mellem parterne, eller hvis der fremsættes forslag på områder, hvortil der endnu ikke er fastlagt nogen fællesskabsholdning, fastlægges der gennem koordinering på stedet en holdning til det pågældende forslag, før konferencen mellem parterne skal stemme om det.

Udfærdiget i Bruxelles, den

På Rådets vegne

Formand

BILAG I

til Rådets afgørelse af ...... 2004 om Fællesskabets holdning til centrale spørgsmål, som vil blive drøftet på det 13. møde mellem parterne i konventionen om international handel med udryddelsestruede vilde dyr og planter (CITES),

Bangkok, Thailand den 2.-14. oktober 2004

A. Generelle betragtninger

1. Fællesskabets holdning til forslagene om ændring af listerne skal baseres på de pågældende arters bevaringsstatus. Den skal tage hensyn til det bidrag, som CITES-kontrol kan give til forbedring af en given bevaringsstatus; samtidig erkendes betydningen af de bevaringsbestræbelser, lande har gjort ved at gennemføre effektive bevaringsforanstaltninger.

2. Fællesskabet bør ligeledes sikre sig, at de beslutninger, der træffes på konferencen, giver bedst mulige CITES-resultater ved at minimere unødvendige administrative byrder gennem praktisk gennemførlige og smidige løsninger på gennemførelsesproblemer og ved at sikre, at parternes ressourcer kanaliseres til spørgsmål af reel bevaringsbetydning.

3. Fællesskabet bør sigte mod at opnå større synergi med andre multilaterale miljøaftaler vedrørende biodiversitet, såsom konventionen om den biologiske mangfoldighed. De beslutninger, der træffes på konferencen, skal bidrage til at nå det mål, der blev fastsat på verdenskonferencen om bæredygtig udvikling og konventionen om den biologiske mangfoldighed, nemlig at standse forringelsen af den biologiske mangfoldighed på verdensplan inden 2010.

B. Specifikke spørgsmål

1. Hvad angår kommerciel hvalfangst, bør der ikke træffes nogen beslutning, som underminerer Den Internationale Hvalfangstkommissions (IWC) kompetence på dette område. Som følge heraf bør kommerciel hvalfangst ikke genoptages, før IWC skønner, at der er iværksat hensigtsmæssige kontrolforanstaltninger, og IWC har truffet særlige beslutninger om genoptagelse af kommerciel hvalfangst. Hvad angår Irrawaddy-delfinen, vil Fællesskabet støtte forholdsmæssige foranstaltninger for bedre at regulere handlen med levende dyr.

2. Hvad elefanter angår, er Fællesskabet ikke indstillet på at godkende en genoptagelse af kommerciel handel med elfenben, før det godtgøres, at der er indført hensigtsmæssige ordninger, der sikrer, at det ikke vil medføre en stigning i illegale drab af elefanter.

3. Hvad angår den afrikanske løve, er Fællesskabet ikke fuldt overbevist om, at opførelse på liste I er det bedste middel til at løse problemerne omkring artens bevaring. Fællesskabet vil søge at nå et løsning på dette spørgsmål med støtte fra alle forekomststater.

4. Med hensyn til forvaltning og bevaring af den store hvide haj, 'humphead wrasse' og den europæiske daddelmusling er Fællesskabet velvilligt indstillet til foranstaltninger med henblik på strengere regulering af international handel.

5. Hvad angår ramin, støtter Fællesskabet Indonesiens forslag om opførelse på liste II af denne gruppe arter som hjælp i bekæmpelsen af ulovlig skovning heraf i forekomststater.

BILAG II

til Rådets afgørelse af ...... 2004 om Fællesskabets holdning til visse forslag, som fremlægges på det 13. møde mellem parterne i konventionen om international handel med udryddelsestruede vilde dyr og planter (CITES).

Bangkok, Thailand, den 2.-14. oktober 2004

+ angiver positiv holdning // - angiver negativ holdning

Parentes angiver en mere forsigtig holdning // 0 angiver en åben holdning

1. Arbejdsdokument

1.1. Strategiske og administrative anliggender

>TABELPOSITION>

1.2 Fortolkning og gennemførelse af konventionen

1.2.1. Gennemgang af resolutioner og beslutninger

>TABELPOSITION>

1.2.2. Periodiske rapporter og særrapporter

>TABELPOSITION>

1.2.3. Spørgsmål vedrørende overensstemmelse generelt

>TABELPOSITION>

1.2.4. Spørgsmål om handel med og bevaring af arter

>TABELPOSITION>

1.2.5. Spørgsmål vedrørende kontrol og mærkning

>TABELPOSITION>

1.2.6. Undtagelsesbestemmelser og særlige handelsbestemmelser

>TABELPOSITION>

1.2.7. Ændring af listerne

>TABELPOSITION>

1.2.8. Andre temaer og emner

>TABELPOSITION>

2. Forslag til optagelse på listerne

>TABELPOSITION>

*som depositarregering på anmodning fra det relevante udvalg